รายงานการกำกับดูแลกิจการของคณะกรรมการตรวจสอบ ประจำปี 2546

บริษัท แสนสิริ จำกัด (มหาชน)

รายงานนี้จัดทำขึ้นโดยคณะกรรมการตรวจสอบของบริษัท แสนสิริ จำกัด (มหาชน)
ซึ่งเป็นความเห็นของคณะกรรมการตรวจสอบเกี่ยวกับการกำกับดูแลกิจการ
โดยผ่านการพิจารณาจากที่ประชุมคณะกรรมการตรวจสอบครั้งที่ 1/2547 ซึ่งประชุมเมื่อวันที่ 27
กุมภาพันธ์ 2547 และที่ประชุมคณะกรรมการบริษัท ครั้งที่ 2/2547 เมื่อวันที่ 1 มีนาคม 2547

จากความเชื่อมั่นว่า การกำกับดูแลกิจการเป็นระบบที่จัดให้มีกระบวนการ
และโครงสร้างของภาวะผู้นำและการควบคุมกิจการ ให้มีความรับผิดชอบตามหน้าที่
ด้วยความโปร่งใส
และสร้างความสามารถในการแข่งขันเพื่อรักษาเงินทุนและเพิ่มคุณค่าให้กับผู้ถือหุ้นในระยะยาว
ภายในกรอบการมีจริยธรรมที่ดี โดยคำนึงถึงผู้มีส่วนได้เสียอื่นและสังคมโดยรวม
บริษัทจึงใส่ใจถึงความสำคัญของการกำกับดูแลกิจการเป็นอย่างมาก
บริษัทได้จัดให้มีโครงสร้างของคณะกรรมการตรวจสอบ (Audit Committee)
ซึ่งประกอบไปด้วยผู้ทรงคุณวุฒิ และเป็นกรรมการอิสระของบริษัท
โดยมีโครงสร้างที่เป็นอิสระจากผู้บริหารของบริษัท
ซึ่งคณะกรรมการตรวจสอบนี้ได้มีการประชุมทุกไตรมาส เพื่อ
ตรวจสอบการดูแลกิจการของบริษัทอย่างต่อเนื่อง ทั้งนี้ โดยยึดหลักความโปร่งใส
(Transparency) ความซื่อสัตย์ (Integrity) ความรับผิดชอบต่อผลการปฏิบัติงานตามหน้าที่
(Accountability) และความสามารถในการ แข่งขัน (Competitiveness)

ยิ่งไปกว่านั้น จากการเจริญเติบโตอย่างรวดเร็วของบริษัท
ความต้องการทราบข่าวสารข้อมูลที่ถูกต้อง แม่นยำ และรวดเร็วมีเพิ่มมากขึ้น
บริษัทตระหนักถึงความจำเป็นและเข้าใจในเรื่องการกำกับดูแลกิจการว่ามีความสำคัญ
และเป็นส่วนสำคัญที่นักลงทุนจะตัดสินใจในการเลือกลงทุนในบริษัท ดังนั้น
บริษัทจึงได้ดำเนินการพัฒนาระบบการบริหาร พร้อมทั้งปรับเปลี่ยนระบบสารสนเทศ
และระบบการบัญชี ให้มีความทันสมัยขึ้น เพื่อให้มีการ รายงานผลที่รวดเร็วและถูกต้อง
และบริษัทยังได้มีการปรับปรุงเพิ่มประสิทธิภาพในส่วนนักลงทุนสัมพันธ์เพื่อรองรับการประสานงานกับนักลงทุนของบริษัทอีกด้วย

บริษัทขอรายงานเรียงตามลำดับของหลักการในการปฏิบัติตามหลักการกำกับดูแลกิจการที่ดี 15 ข้อ
ตามที่ตลาดหลักทรัพย์แห่งประเทศไทยกำหนดนั้น ในแต่ละหัวข้อดังนี้

1. นโยบายเกี่ยวกับการกำกับดูแลกิจการ

คณะกรรมการบริษัทได้กำหนดนโยบายสนับสนุนการกำกับดูแลกิจการ เพื่อเพิ่มความโปร่งใส
เพิ่มขีดความสามารถในการแข่งขันของกิจการ และเพิ่มความเชื่อมั่นให้แก่ผู้ถือหุ้น
ผู้ลงทุนและผู้เกี่ยวข้องทุกฝ่าย โดยครอบคลุมหลักสำคัญ ดังนี้

-   คณะกรรมการมีความแน่วแน่ในการสร้างมูลค่าเพิ่มแก่กิจการในระยะยาว บริหารงานด้วยความ

ระมัดระวัง และรอบคอบรับผิดชอบต่อการปฏิบัติหน้าที่ด้วยความสามารถและประสิทธิภาพที่เพียงพอ
เพื่อก่อให้เกิดประโยชน์สูงสุดต่อผู้ถือหุ้น ดูแลรับผิดชอบต่อการตัดสินใจ และการกระทำของตนเอง
มิให้เกิดปัญหาความขัดแย้งทางผลประโยชน์

-   การดำเนินธุรกิจโดยตระหนักถึงความเสี่ยงตลอดเวลา
    และทำการควบคุมและบริหารความเสี่ยงให้

เหมาะสม

-   การดำเนินงานเป็นไปด้วยความโปร่งใสสามารถตรวจสอบได้
    และมีการเปิดเผยข้อมูลอย่างเพียงพอแก่

ผู้ที่เกี่ยวข้องทุกฝ่าย

-   การปฏิบัติอย่างเท่าเทียมกันต่อผู้ถือหุ้นและผู้มีส่วนได้เสีย อย่างเป็นธรรมต่อทุกฝ่าย

2. สิทธิของผู้ถือหุ้น

บริษัทมีการประชุมผู้ถือหุ้นทั้งหมด 2 ครั้ง ในปี 2546 โดยแบ่งเป็นประชุมสามัญประจำปี 2546
จำนวน 1 ครั้ง และวิสามัญ 1 ครั้ง ซึ่งทุกครั้งได้อำนวยความสะดวก
โดยจัดสถานที่ประชุมพร้อมอาหารว่าง ชา และกาแฟ ไว้ให้บริการก่อนเข้าประชุม
โดยที่ในการคัดเลือกสถานที่ประชุม บริษัทได้เลือกโรงแรมที่ตั้งอยู่
ในทำเลที่ผู้ถือหุ้นสามารถเดินทางมาประชุมได้โดยสะดวก
และบริษัทได้จัดส่งหนังสือนัดประชุมพร้อมทั้งข้อมูลประกอบการประชุมตามวาระต่าง ๆ
ให้ผู้ถือหุ้นทราบล่วงหน้าก่อนวันประชุมประมาณหนึ่งสัปดาห์ก่อนการประชุม
โดยในแต่ละวาระมีความเห็นของคณะกรรมการประกอบ และมีการบันทึกการประชุมถูกต้องครบถ้วน
เพื่อให้ผู้ถือหุ้นสามารถตรวจสอบได้ ทั้งนี้ ตั้งแต่ปี 2545 เป็นต้นมา
บริษัทได้ดำเนินการเพิ่มทางเลือกให้แก่ผู้ถือหุ้น
โดยให้กรรมการอิสระเป็นผู้รับมอบอำนาจจากผู้ถือหุ้นในกรณีที่ผู้ถือหุ้นไม่สามารถเข้าร่วมประชุมได้

ปัจจุบัน บริษัทมีนโยบายที่จะปรับปรุงข้อมูลประกอบการประชุมผู้ถือหุ้นเพื่อให้มีข้อมูลเพิ่มมากยิ่งขึ้น
ด้วยความตระหนักถึงความสำคัญของสิทธิของผู้ถือหุ้นในการรับรู้ข้อมูลของบริษัท
โดยพยายามเพิ่มรายละเอียดของเรื่องเพื่อพิจารณา เหตุผลและความจำเป็น
พร้อมทั้งผลกระทบทั้งด้านบวกและลบในวาระการประชุมใด ๆ ที่สำคัญเข้าไว้ด้วย

3. สิทธิของผู้มีส่วนได้เสีย

บริษัทตระหนักถึงความสำคัญต่อสิทธิของผู้มีส่วนได้เสียในทุก ๆ กลุ่ม
ทั้งที่เป็นของผู้มีส่วนได้เสียภายใน และภายนอกบริษัท อันได้แก่ พนักงานและ
ผู้บริหารของบริษัทและบริษัทย่อย หรือ คู่แข่ง เจ้าหนี้ ลูกค้า ชุมชน ภาครัฐ และหน่วยงานอื่นๆ
ที่เกี่ยวข้อง ตามลำดับ เนื่องจากบริษัทได้เล็งเห็นถึงปัจจัยในการสนับสนุนจากผู้มีส่วน ได้เสียต่าง ๆ
ซึ่งจะช่วยเสริมสร้างความสามารถในการแข่งขันและการทำกำไรให้แก่บริษัท
ซึ่งพิจารณาว่าเป็นการสร้างความสำเร็จในระยะยาว

4. การประชุมผู้ถือหุ้น

มีกรรมการเข้าร่วมประชุมทั้งสิ้น 7 ท่าน ในการประชุมผู้ถือหุ้นซึ่งจัดขึ้นในปี 2546
ประกอบด้วยประธานกรรมการ และประธานกรรมการตรวจสอบ ประธานอำนวยการ
และกรรมการผู้จัดการ กรรมการตรวจสอบ (ตาม รายชื่อที่เปิดเผยไว้ใน รายงานการประชุม)
ในที่ประชุมประธานได้เปิดโอกาสให้ผู้ถือหุ้นมีสิทธิอย่างเท่าเทียมกันในการตรวจสอบการดำเนินงานของบริษัท
สอบถาม และแสดงความคิดเห็นและข้อเสนอแนะต่าง ๆ
รวมทั้งได้บันทึกประเด็นซักถามและข้อคิดเห็นที่สำคัญไว้ในรายงานการประชุมด้วย

5. ภาวะผู้นำและวิสัยทัศน์

มีการกำหนดบทบาท พร้อมแบ่งแยกหน้าที่ และความรับผิดชอบ ระหว่างคณะกรรมการ
คณะกรรมการตรวจสอบ คณะกรรมการพิจารณาค่าตอบแทน และฝ่ายจัดการอย่างชัดเจน
ดังปรากฏรายละเอียดในรายงาน ประจำปี และแบบ 56-1 ในหัวข้อหลัก “การจัดการ”
ภายใต้หัวข้อย่อย “(1) โครงสร้างการจัดการ” รวมทั้งมีการ สื่อสารบทบาท หน้าที่
และความรับผิดชอบดังกล่าวต่อกรรมการ อนุกรรมการ
ฝ่ายจัดการและพนักงานของบริษัทอย่างสม่ำเสมอ

6. ความขัดแย้งทางผลประโยชน์

คณะกรรมการให้ความใส่ใจในการดูแลอย่างรอบคอบเมื่อเกิดรายการที่อาจมีความขัดแย้งทางผลประโยชน์
โดยกำหนดนโยบายและขั้นตอนการอนุมัติรายการที่เกี่ยวโยงกันไว้เป็นลายลักษณ์อักษร ซึ่งตั้งแต่ปี
2545 เป็นต้นมา บริษัทได้ทำการแก้ไขข้อบังคับของบริษัทและบริษัทย่อย
โดยกำหนดให้ในกรณีที่บริษัทหรือบริษัทย่อยตกลงเข้าทำรายการที่เกี่ยวโยงกัน
หรือรายการได้มาหรือจำหน่ายไปซึ่งสินทรัพย์ของบริษัทหรือบริษัทย่อยตามความหมายและหลักเกณฑ์ที่กำหนดตามประกาศตลาดหลักทรัพย์แห่งประเทศไทยที่ใช้บังคับกับการทำรายการที่เกี่ยวโยงกันของบริษัทจดทะเบียน
หรือการได้มาหรือจำหน่ายไปซึ่งสินทรัพย์ของบริษัทจดทะเบียน แล้วแต่กรณี
ให้บริษัทปฏิบัติตามหลักเกณฑ์และวิธีการตามที่ประกาศดังกล่าวกำหนดในเรื่องนั้น ๆ ด้วย
รวมทั้งกำหนดนโยบายและวิธีการดูแลไม่ไห้
ผู้บริหารและผู้เกี่ยวข้องนำข้อมูลภายในของบริษัทไปใช้เพื่อประโยชน์ส่วนตน ดังนี้

-   รายการที่อาจมีความขัดแย้งทางผลประโยชน์ :

คณะกรรมการได้ทราบถึงรายการที่มีความขัดแย้งทางผลประโยชน์ และรายการที่เกี่ยวโยงกัน
และได้พิจารณาความเหมาะสมอย่างรอบคอบทุกครั้ง
รวมทั้งมีการปฏิบัติตามหลักเกณฑ์ของตลาดหลักทรัพย์ฯ
โดยในส่วนของราคาและเงื่อนไขเสมือนทำรายการกับบุคคลภายนอก (Arm’s Length Basis)
และได้เปิดเผยรายละเอียด มูลค่า รายการ คู่สัญญา เหตุผล/ความจำเป็น ไว้ในรายงานประจำปี
และแบบ 56-1 แล้ว

-   การดูแลเรื่องการใช้ข้อมูลภายใน :

คณะกรรมการและผู้บริหารของบริษัทมีหน้าที่ในการส่งสำเนาในรายงานการถือครองหลักทรัพย์ของบริษัทซึ่งจะต้องรายงานสำนักงานคณะกรรมการกำกับหลักทรัพย์และตลาดหลักทรัพย์
ทุกครั้งที่มีการเปลี่ยนแปลงการถือครองหุ้นของบริษัท
ซึ่งเป็นมาตรการหนึ่งที่ทำให้บริษัทสามารถตรวจสอบว่ามีการซื้อขายหุ้นโดยการใช้ข้อมูลภายในของบุคคลดังกล่าว
นอกจากนี้ บริษัทยังได้กำหนด นโยบายเกี่ยวกับการเปิดเผยข้อมูลที่เป็นสาระสำคัญของบริษัทไว้
โดยการกำชับให้มีการเปิดเผยเฉพาะผู้ที่เกี่ยวข้องและจำเป็นต้องใช้ข้อมูลดังกล่าวเท่านั้น
โดยจะมีการ เปิดเผยข้อมูลดังกล่าวให้แก่ผู้บริหารอื่น พร้อม ๆ
กับการเปิดเผยข้อมูลดังกล่าวต่อสาธารณชน ด้วยวิธีการดังกล่าวบริษัทเชื่อว่า
หากเกิดการนำข้อมูลภายในไปใช้เพื่อเป็นประโยชน์ส่วนตน
จะสามารถกำหนดขอบเขตในการสอบสวนและนำตัวผู้กระทำความผิดมาลงโทษได้อย่างมีประสิทธิภาพ

7. จริยธรรมธุรกิจ

มีการสื่อสารอย่างชัดเจน ในนโยบายด้านการดำเนินธุรกิจอย่างมีจริยธรรมให้แก่ฝ่ายจัดการ
และพนักงานในทุกระดับอย่างสม่ำเสมอ
เพื่อให้ผู้ที่เกี่ยวข้องสามารถยึดถือเป็นแนวทางในการปฏิบัติหน้าที่ตามภารกิจของบริษัทด้วยความซื่อสัตย์
สุจริต และเที่ยงธรรม ทั้งการปฏิบัติต่อบริษัท และผู้มีส่วนได้เสียทุกกลุ่ม สาธารณชน และสังคม
โดยมีการติดตามการปฏิบัติตามแนวทางดังกล่าวกับผู้ที่เกี่ยวข้องอย่างสม่ำเสมอ
ซึ่งบริษัทจะได้ดำเนินการรวบรวมและจัดทำข้อพึงปฏิบัติเกี่ยวกับจรรยาบรรณในการปฎิบัติงานของพนักงาน
และกำหนดบทลงโทษทางวินัยต่อไป

8. การถ่วงดุลของกรรมการที่ไม่เป็นผู้บริหาร

  คณะกรรมการบริษัทมีจำนวน 11 ท่านประกอบด้วย

-   กรรมการที่เป็นผู้บริหาร 6 ท่าน

-   กรรมการที่ไม่ได้เป็นผู้บริหาร 2 ท่าน

-   กรรมการตรวจสอบ 3 ท่าน

กรรมการที่เป็นอิสระทั้งหมดของบริษัทมี 3 ท่าน คิดเป็นร้อยละ 27.27 ของกรรมการทั้งคณะ
อย่างไรก็ตาม กรรมการที่ไม่ได้เป็นผู้บริหารจำนวน 2 ท่านดังกล่าว ต่างเป็นผู้มีชื่อเสียงในสังคม
และเป็นผู้ทรงคุณวุฒิ พร้อมทั้งมีประสบการณ์ทางธุรกิจมายาวนาน
และเป็นผู้บริหารอาชีพที่มีความเป็นกลาง ไม่อยู่ภายใต้อิทธิพลของฝ่ายบริหาร แต่อย่างใด ดังนั้น
การดำเนินการและการบริหารงานของบริษัทของคณะผู้บริหารจึงอยู่ภายใต้การกำกับดูแลอย่างเป็นกลางของกรรมการที่ไม่ได้เป็นผู้บริหารและกรรมการตรวจสอบ
ซึ่งเป็นการถ่วงดุลที่พอเพียงแล้วในความเห็นของบริษัท

9. การรวมหรือแยกตำแหน่ง

-   ประธานกรรมการ เป็นประธานคณะกรรมการตรวจสอบ
    และเป็นอิสระตามความหมายของตลาด

หลักทรัพย์ฯ และไม่มีความสัมพันธ์ใด ๆ กับฝ่ายบริหาร

-   ประธานกรรมการไม่เป็นบุคคลเดียวกันกับกรรมการผู้จัดการ เพื่อเป็นการแบ่งแยกหน้าที่ในการ

กำหนดนโยบายการกำกับดูแลและการบริหารงานประจำ

10. ค่าตอบแทนกรรมการและผู้บริหาร

ค่าตอบแทนกรรมการได้ถูกกำหนดไว้อย่างชัดเจนและโปร่งใส
โดยคณะกรรมการได้แต่งตั้งคณะกรรมการพิจารณาค่าตอบแทนขึ้น ประกอบด้วยกรรมการตรวจสอบ
และกรรมการที่ไม่เป็นผู้บริหาร ทั้งนี้
เพื่อให้ค่าตอบแทนของผู้บริหารระดับสูงได้รับการพิจารณาอย่างเป็นกลางและเหมาะสม
และเพื่อพิจารณาอัตราค่าตอบแทนของคณะกรรมการ
และคณะกรรมการอิสระซึ่งในที่สุดจะต้องถูกนำเสนอให้ผู้ถือหุ้นพิจารณาอนุมัติด้วย ในส่วนของ
รายละเอียด อำนาจ หน้าที่ ของคณะกรรมการพิจารณาค่าตอบแทนปรากฏอยู่ในรายงานประจำปี
และแบบ 56-1 ในหัวข้อหลัก “การจัดการ” ภายใต้หัวข้อย่อย “(1) โครงสร้างการจัดการ”
รายละเอียดของค่าตอบแทนของกรรมการและผู้บริหารปรากฏอยู่ในรายงานประจำปี และแบบ 56-1
ในหัวข้อหลัก “การจัดการ” ภายใต้หัวข้อย่อย “(3) ค่าตอบแทนผู้บริหาร”
โดยค่าตอบแทนที่กำหนดขึ้นอยู่ในระดับเดียวกันกับภาคอุตสาหกรรมเดียวกัน
และเป็นจำนวนสูงเพียงพอที่จะดูแลและรักษากรรมการที่มีคุณสมบัติตามที่ต้องการ
พร้อมทั้งได้ขออนุมัติจากที่ประชุม ผู้ถือหุ้นแล้ว
โดยกรรมการที่ได้รับมอบหมายให้เป็นกรรมการตรวจสอบได้รับค่าตอบแทนเพิ่มเติมตามปริมาณงานที่เพิ่มขึ้น

11. การประชุมคณะกรรมการ

การประชุมคณะกรรมการถูกกำหนดโดยปกติเป็นประจำรายไตรมาส
และมีการประชุมพิเศษเพิ่มตามความจำเป็น โดยมีการกำหนดวาระล่วงหน้าไว้อย่างชัดเจน
และมีวาระพิจารณาติดตามผลการดำเนินงานเป็นประจำ
โดยเลขานุการคณะกรรมการบริษัทได้จัดหนังสือเชิญประชุมพร้อมระเบียบวาระการประชุมและเอกสารก่อนการประชุมล่วงหน้าประมาณหนึ่งสัปดาห์
เพื่อให้คณะกรรมการได้มีเวลาพิจารณาข้อมูลอย่างเพียงพอก่อนเข้าร่วมประชุม
การประชุมแต่ละครั้งโดยปกติจะใช้เวลาประมาณ 1-2 ชั่วโมง สำหรับปี 2546 ที่ผ่านมา
คณะกรรมการมีการประชุมตามวาระปกติจำนวน 4 ครั้ง และประชุมตามวาระพิเศษ จำนวน 10
ครั้ง รวมทั้งสิ้น 14 ครั้ง
สถิติการเข้าร่วมประชุมคณะกรรมการบริษัทของกรรมการแต่ละท่านปรากฏอยู่ในรายงานประจำปี
และแบบ 56-1 ในหัวข้อหลัก “การจัดการ” ภายใต้หัวข้อย่อย “(1) โครงสร้างการจัดการ”

ทั้งนี้ การประชุมทุกครั้งจะถูกบันทึกเป็นลายลักษณ์อักษร
และมีการจัดเก็บรายงานการประชุมที่ผ่านการ รับรองจากคณะกรรมการอย่างเป็นระบบ
เพื่อพร้อมให้คณะกรรมการและผู้ที่เกี่ยวข้องตรวจสอบได้

12. คณะอนุกรรมการ

คณะอนุกรรมการได้รับการแต่งตั้งรวมจำนวนทั้งสิ้น 3 คณะ โดยคณะกรรมการ
เพื่อดำเนินการช่วยเหลือในการบริหารงาน และการกำกับดูแลการบริหารงานของบริษัท
รายละเอียดของบทบาทหน้าที่ความรับผิดชอบและ
องค์ประกอบของคณะอนุกรรมการดังกล่าวปรากฏอยู่ในรายงานประจำปี และแบบ 56-1
ในหัวข้อหลัก “การจัดการ” ภายใต้หัวข้อย่อย “(1) โครงสร้างการจัดการ”

ในปี 2546 ที่ผ่านมา คณะกรรมการตรวจสอบมีการประชุมทั้งสิ้น 4 ครั้ง และคณะกรรมการพิจารณา
ค่าตอบแทนมีการประชุมทั้งสิ้น 1 ครั้ง และ คณะกรรมการบริหาร มีการประชุมทั้งสิ้น 12 ครั้ง

13. ระบบการควบคุมและการตรวจสอบภายใน

-   ระบบการควบคุมและการตรวจสอบภายใน

ด้วยการเล็งเห็นถึงความสำคัญต่อระบบควบคุมภายใน ทั้งในระดับบริหาร
และระดับปฏิบัติงานที่มีประสิทธิภาพ บริษัทจึงมีนโยบายในการที่จะกำหนดภาระหน้าที่
อำนาจการดำเนินการของผู้ปฏิบัติงานและผู้บริหารไว้เป็นลายลักษณ์อักษรอย่างชัดเจนตามรายละเอียดคู่มือการปฏิบัติงาน
มีการควบคุมภายในที่เกี่ยวกับระบบ การเงิน
โดยบริษัทได้จัดให้มีระบบรายงานทางการเงินเสนอโดยผู้บริหารสายงานที่รับผิดชอบอย่างน้อยเดือนละครั้ง
นอกจากนี้ ยังมีการควบคุมดูแลการใช้ทรัพย์สินของบริษัทให้เกิดประโยชน์
และมีการแบ่งแยกหน้าที่ผู้ปฏิบัติงาน ผู้ติดตามควบคุมและประเมินผลออกจากกัน
เพื่อให้เกิดการถ่วงดุลและตรวจสอบระหว่างกันอย่างเหมาะสม

เพื่อให้หน่วยงานตรวจสอบภายในมีความเป็นอิสระ
สามารถทำหน้าที่ตรวจสอบและถ่วงดุลได้อย่างเต็มที่
คณะกรรมการจึงกำหนดให้มีการรายงานการดำเนินการโดยตรงต่อคณะกรรมการตรวจสอบ
และได้รับการประเมินผลงานจากคณะกรรมการตรวจสอบด้วย ซึ่งช่วยสร้างความมั่นใจให้แก่บริษัทว่า
การปฏิบัติงานหลักและ กิจกรรมทางการเงินที่สำคัญของบริษัท
ได้ดำเนินการตามแนวทางที่กำหนดและมีประสิทธิภาพ
รวมถึงตรวจสอบการปฏิบัติตามกฎหมายและข้อกำหนดที่เกี่ยวข้องกับบริษัท (Compliance
Control)

-   การบริหารความเสี่ยง

บริษัทได้มีการกำหนดและประเมินความเสี่ยงของกิจการ
มีการกำหนดมาตรการป้องกันและจัดการความเสี่ยง
ซึ่งรวมถึงความเสี่ยงที่มีผลต่อการดำเนินงานของบริษัท
อันเป็นผลจากการที่คณะกรรมการบริษัทได้ให้ความสำคัญเกี่ยวกับการบริหารความเสี่ยง
และได้มอบให้ฝ่ายจัดการไปดำเนินการเพื่อประเมินความเสี่ยงและผลกระทบจากเหตุการณ์ที่เปลี่ยนแปลงไป
ทั้งในแง่ของเศรษฐกิจ การเงิน สังคม และกฎหมาย รวมทั้งการแข่งขันใน อุตสาหกรรม
และกำหนดมาตรการเพื่อจัดการแก้ไขตามความเหมาะสมอย่างสม่ำเสมอ

14. รายงานของคณะกรรมการ

งบการเงินรวมของบริษัทและบริษัทย่อย
และสารสนเทศทางการเงินซึ่งประกอบในรายงานประจำปีได้ถูกอนุมัติโดยคณะกรรมการบริษัท
งบการเงินดังกล่าวถูกจัดเตรียมขึ้นตามมาตรฐานการบัญชีที่รับรองทั่วไปในประเทศไทย
โดยเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ และ
มีการใช้ดุลพินิจอย่างระมัดระวัง และประมาณการที่เหมาะสมที่สุดในการจัดทำ
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน

ได้จัดให้มีการดำรงรักษาไว้ซึ่งระบบควบคุมภายในที่มีประสิทธิผล
เพื่อให้คณะกรรมการมั่นใจได้อย่างมี เหตุผลว่า การบันทึกข้อมูลทางบัญชีมีความถูกต้อง ครบถ้วน
และเพียงพอที่จะดำรงรักษาไว้ซึ่งทรัพย์สิน
และเพื่อให้ทราบจุดอ่อนหรือการดำเนินการที่ผิดปกติอย่างมีสาระสำคัญ
อันจะเป็นข้อมูลสำคัญในการกำหนดแนวทางในการป้องกันไม่ให้เกิดการทุจริต
หรือความผิดพลาดในการปฏิบัติงาน

นอกจากนั้น คณะกรรมการบริษัทได้แต่งตั้งคณะกรรมการตรวจสอบ ซึ่งประกอบด้วยกรรมการที่ไม่เป็น
ผู้บริหารเป็นผู้ดูแลรับผิดชอบเกี่ยวกับคุณภาพของรายงานทางการเงินและระบบควบคุมภายใน
และความเห็นชอบของคณะกรรมการตรวจสอบเกี่ยวกับเรื่องนี้ปรากฏในรายงานของคณะกรรมการตรวจสอบซึ่งแสดงไว้ในรายงาน
ประจำปี และ แบบ 56-1 แล้ว

ณ วันที่ 31 ธันวาคม 2546 คณะกรรมการมีความเห็นเกี่ยวกับระบบการควบคุมภายในว่า
บริษัทมีนโยบายในการปฏิบัติงานที่ชัดเจน มีการจัดโครงสร้างองค์การที่ดี เอื้อประโยชน์
ต่อการควบคุมภายในที่ดี นอกจากนั้น ยังมีระเบียบและวิธีการปฏิบัติงานที่เป็นลายลักษณ์อักษร
มีการกำหนดหน้าที่ความรับผิดชอบ และผู้มีอำนาจอนุมัติ
สำหรับใช้เป็นแนวทางในการปฏิบัติงานสำหรับพนักงาน และผู้บริหารอย่างเหมาะสมเพียงพอ
สามารถสร้างความเชื่อมั่นอย่างมีเหตุผลต่อความเชื่อถือได้ของงบการเงินของบริษัทและบริษัทย่อย

15. ความสัมพันธ์กับผู้ลงทุน

คณะกรรมการได้จัดให้มีหน่วยงานผู้ลงทุนสัมพันธ์ (Investor Relations)
เพื่อให้บริการข้อมูลและข่าวสาร กิจกรรมต่างๆ ของบริษัทแก่ผู้ลงทุน ผู้ถือหุ้น นักวิเคราะห์
และประชาชนทั่วไป เนื่องจากเห็นถึงความสำคัญต่อการเปิดเผยข้อมูลที่มีความถูกต้อง ครบถ้วน
โปร่งใสและทั่วถึง ทั้งในรูปของรายงานข้อมูลทางการเงิน และข้อมูลทั่วไป
ตลอดจนข้อมูลสำคัญที่มีผลกระทบต่อราคาหลักทรัพย์ของบริษัท โดยได้เผยแพร่ข้อมูลข่าวสารต่าง ๆ
ดังกล่าวเพื่อให้ผู้ลงทุนและผู้ที่เกี่ยวข้องได้รับทราบ ทั้งนี้ ผู้ลงทุนสามารถติดต่อหน่วยงานดังกล่าวได้ที่
โทรศัพท์ 0-2201-3905 โทรสาร 0-2201-3904 หรือที่ web site : www.sansiri.com
หรือที่ e-mail address : IR@sansiri.com

  ลงชื่อ ประธานกรรมการตรวจสอบ

  (นายโกวิทย์ โปษยานนท์)

  ลงชื่อ กรรมการตรวจสอบ

  (นายวิศาล เชาวน์ชูเวชช)

  ลงชื่อ กรรมการตรวจสอบ

  (นางสาวจิตรา ศรีสาคร)